Deleurans Plads blev i 2014 navngivet efter Claus Deleuran. Pladsen ligger i Odense på hjørnet af Nyborgvej og Ørbækvej i området mellem Kragsbjergkvarteret og Ejby, Korsløkke Sogn. Odense Kommune motiverede navngivningen med, at Claus Deleuran voksede op i Gartnerhaven ved Nyborgvej, og at der i mange af hans arbejder indgår motiver, der tydeligvis er inspireret af hans opvækst i Odense. Odense Domkirke optræder fx i "Rejsen til Saturn", ligesom motiver fra Nyborgvej og andre lokaliteter i den østlige bydel er at finde i hans store produktion.